**Χαιρετισμός Προέδρου Ένωσης Ελλήνων Εφοπλιστών, Μελίνα Τραυλού**

**26 Ιουνίου 2024 – Ι.Ν. Αγίου Νικολάου, Φαλάνη, Λάρισα.**

«Είναι μεγάλη η χαρά που βρίσκομαι κοντά σας, στο χώρο του ιστορικού αυτού μνημείου.

Και που μαζί με την Υπουργό Πολιτισμού, Λίνα Μενδώνη, ανακοινώνουμε την ένταξη έργων πολιτισμού στο σχέδιο δράσης της Ένωσης Ελλήνων Εφοπλιστών για τη στήριξη της Θεσσαλίας.

Έργα που αφορούν στην αποκατάσταση χώρων ιδιαίτερης αρχαιολογικής, ιστορικής και θρησκευτικής σημασίας και τοπωνύμια συνυφασμένα με την πολιτιστική ταυτότητα, όχι μόνο της περιοχής, αλλά και της χώρας μας.

Κυρία Υπουργέ,

Σας ευχαριστώ για τα καλά σας λόγια και για την άριστη συνεργασία.

Ο ελληνικός εφοπλισμός, όπως γνωρίζετε, διαχρονικά έχει θέσει – τόσο ατομικά, όσο και συλλογικά - τον πολιτισμό στο επίκεντρο της προσφοράς του στην πατρίδα.

Για εμάς, η προστασία της πολιτιστικής μας κληρονομιάς αποτελεί ευθύνη εθνική.

Η ανάδειξη της δύναμης του πολιτισμού μας από γενιά σε γενιά, δεν θωρακίζει μόνο το παρελθόν μας, αλλά κυρίως το μέλλον μας, το μέλλον των επόμενων γενεών Ελληνίδων και Ελλήνων.

Στο πλαίσιο αυτό, θα ήθελα, εδώ, στον Ιερό Ναό Αγίου Νικολάου Φαλάνης, να ανακοινώσω ότι το σχέδιο δράσης της Ένωσης Ελλήνων Εφοπλιστών για τη στήριξη της Θεσσαλίας θα ονομαστεί – τιμής ένεκεν – «Άγιος Νικόλαος».

Ο προστάτης Άγιος των ναυτικών μας, που βρίσκεται πάντα πλάι μας, σε κάθε πλοίο μας, στις θάλασσες του κόσμου.

Ο Άγιος Νικόλαος, αποτελεί σύμβολο πίστης της Ναυτιλίας των Ελλήνων, άρα και το καλύτερο σύμβολο για έργα που κάνουν πράξη την πίστη μας στο κοινό καλό, στο όραμά μας «Ναυτιλία και Κοινωνία Πάντα Μαζί».

Σας ευχαριστώ.»